So, as die familie jou begin frustreer en die sonbrand jou verhoed om jou neus by die deur uit te steek, laai gerus die wedstrydpamflet en inskrywingsvorm/s af en begin skryf!
RSG en Sanlam se radiodrama-skryfkompetisie. Slegs oorspronklike en nuwe radiodramas word aanvaar. Buiten die drie hoofpryse is daar soms ook ‘n spesiale prys vir skrywers jonger as 30.
Nuwe en gevestigde skrywers word genooi om voorleggings in te dien vir die City Press-Tafelberg-niefiksieprys, Suid-Afrika se grootste prys vir die ontwikkeling van niefiksiemanuskripte vir publikasie.
Hiermee word die tradisie voortgesit van niefiksie wat Suid-Afrikaanse werklikhede op ’n insiggewende manier interpreteer en uitbeeld, en stof tot nadenke bied. Die doel is om die wenner in staat te stel om navorsing te doen en ’n boek te skryf wat nuwe lig werp op ’n onderwerp van belang binne die Suid-Afrikaanse konteks, ongeag genre.
Lapa Uitgewers bied weer hulle jeugromankompetisie aan. Inskrywings moet oorspronklike werk wees, geskryf in Afrikaans, 30-70 000 woorde lank en gerig op 12-18-jariges. Geen onderwerpe of temas word voorgeskryf nie. Lees die inskrywingsbesonderhede aandagtig.
Die Poort-skryfkompetisie vind jaarliks plaas, dis ’n projek van die SA Akademie vir Wetenskap en Kuns en het ten doel om skeppende skryftalent in Afrikaans onder hoërskoolleerders te ontdek en aan ’n groter gehoor bekend te stel.